Abel gikk fra mørke til lys
Abel møtte Jesus gjennom en film og en sang i hjemlandsbyen i Mali. Nå går han på Normisjons bibelskole, og drømmer om å bli pastor og dele troen videre. 
Prosjekt: Ledere for fremtiden i Mali


En film og en sang som ikke slapp taket
For noen år siden kom det en gruppe kristne til Abel sin landsby. 
De viste en film om Jesu liv, og filmen gjorde veldig inntrykk på de som satt og så på. Etter filmen sang gruppen en sang med et spørsmål som ble stående igjen: 
Når du dør, hvor drar du da?
– Den teksten ville ikke slippe taket i meg, sier Diarra. 
– Jeg ga livet mitt til Jesus der og da.

En invitasjon
En stund senere flyttet Abel og familien til en litt større landsby. 
Der fant han en menighet. De fleste i menigheten var fra en annen språkgruppe, men Abel fant seg fort til rette og ble godt tatt imot. Det var her han begynte å forstå mer av troen, og ble mer grunnfestet. 
Han delte også troen frimodig med familien sin, og julen 2025 ble også kona og barna til Abel døpt. 
En dag foreslo lederen i menigheten at Abel burde gå på bibelskole for å lære enda mer om troen.

– Relevant for livet ellers
På Normisjon sin bibelskole i Mali får kommende menighetsledere undervisning i tre år. Hvert skoleår varer fra januar til april. 
I år har skolen hatt ni elever, fire menn og fem kvinner.
– Jeg har gått her i to år nå. Det er kjempespennende. Jeg lærer så mye om tro, og det jeg lærer er nyttig for livet mitt, forteller Abel.

Vil gi videre det han har lært
– Jeg har lyst til å bli pastor. Jeg håper å kunne dele alt det jeg har lært her med andre når jeg er ferdig. Når du har lært noe nytt, er det viktig å dele det med andre.
– Jeg levde i et mørke tidligere, men i dag lever jeg i lyset. Jeg ønsker å hjelpe andre til å komme ut av det mørke de lever i, avslutter Abel. 

